પરીકથા વિરુદ્ધ કરાતી એક દલીલમાં વજૂદ છે ખરું. રાજાઓ ગયા, રાજકુંવરીઓ ગઈ, ઘોડા ગયા, જે વાતાવરણમાં પરીકથાઓ જન્મી તે પ્રાકૃતિક (Idyllic) વાતાવરણ ગયું; હવે પરીકથાની સંગતતા કેટલી ? પરંતુ આ તો વિગતનો સવાલ છે. મૂળભૂત કથાવસ્તુ અનિષ્ટ ઉપર ઇષ્ટના વિજયનું છે, અસદ્‍ ઉપર સદ્‍ના વિજયનું છે. એ કથાવસ્તુનાં પાત્રો ગમે તે હોઈ શકે. ભૂતકાળની પરીકથાઓમાં પણ રાજકુમારને બદલે ખેડૂતનનો પુત્ર કે બ્રાહ્મણપુત્ર, રાક્ષસને બદલે કોઈ ક્રૂર સરદાર કે બહારવટિયો, પવન-પાવડીને સ્થાને ટટ્ટુ-ખચ્ચર જેવાં પાત્રો આવ્યાં જ છે. રાજધાનીનાં નગરોમાં કલ્પાયેલી પરીકથા કરતાં કોળી-વાઘરી-ભીલના કૂબામાં કલ્પાયેલી પરીકથા જુદાં જ પાત્રો ધરાવતી જોવામાં આવી છે.